# אייזיאה תומאס

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
אייזיאה תומאס

אייזיאה לורד תומאס השלישי (נולד ב-30 באפריל 1961 בשיקגו, אילינוי), כדורסלן אמריקאי לשעבר.

תחילת הדרך לא הייתה פשוטה עבור תומאס, הצעיר מבין 9 אחים בשכונה הענייה והקשה ביותר של שיקאגו. לא תמיד היה אוכל בבית משפחת תומאס, ולא תמיד היה לו איפה לישון. אביו עזב את הבית כשהיה בן 3, אולם הילד הצעיר לא נעצר על מפתן העוני והחיים הקשים. בתמיכת אמו הוא החל לשחק כדורסל, והצטיין במדי סיינט ג'וזף כשהוליך אותה עד לגמר הארצי. התחנה הבאה הייתה מכללת אינדיאנה.

הרכז הצעיר הרשים מאוד את המאמן בובי נייט כבר בעונתו הראשונה, שאחריה אף נבחר לייצג את ארצות הברית באולימפיאדת מוסקבה (1980), חלום שהתנפץ כאשר ג'ימי קרטר הורה להחרים את האירוע בשל המלחמה הקרה. לקראת עונת 81/82 החליט תומאס לוותר על השנתיים האחרונות שלו בקולג', וניגש לדראפט.

הקבוצה שבחרה בו, הדטרויט פיסטונס, הייתה הגרועה בליגה בשנה שלפני כן, וכל שחקניה באותה עונה נחשבו לשחקנים ברמה נמוכה. הם קיבלו את הבחירה השנייה ב-1981 ולקחו את תומאס, אחרי שמארק אגוויר נבחר ראשון ונחת בדאלאס מאבריקס, עוד קבוצה חלשה באותה העת. כבר בעונת הרוקי, הטאלנט הצעיר השתלט על עמדת הרכז, ויחד עם הסנטר ביל ליימביר, שהגיע אף הוא באותה עונה, הצעיד את הפיסטונס עד למקום השלישי בבית המרכזי.

הוא היה לאולסטאר כבר כרוקי, סה"כ בקריירה השתתף במשחק האולסטאר 12 פעמים. במהלך השנים הבאות הפך תומאס, בצוותא עם מג'יק ג'ונסון, לאחד מהגארדים המובילים בליגה. עד עונת 86/87 נשא תומאס בנטל הקליעה בקבוצה לצד מטלות ניהול המשחק, דבר שהפך אותו למנהיג הבלתי מעורער של הפיסטונס.

השיפור המתמיד בקבוצה החל לתפוס תאוצה, ובליווי המאמן צ'אק דיילי הגיעה הקבוצה בעונה 86/87 מרחק משחק אחד בלבד מגמר ה-NBA, כאשר לבסוף הבוסטון סלטיקס שרדה סידרה קשה וארוכה, בניצחון דחוק במשחק המכריע. אחד הרגעים הזכורים בפלייאוף ההוא היה במשחק הרביעי, ביתרון 1:2 בסדרה ויתרון שתי נקודות במשחק עצמו, חטף לארי בירד כדור הישר ממסירת חוץ של תומאס, מה שהוביל לסל שוויון דרמטי של דניס ג'ונסון, ולניצחון בוסטוני בהארכה, ולאחר מכן בסדרה כולה.

הפיסטונס התייצבו בעונה שלאחר מכן בהרכב מוכשר ביותר (תומאס, ליימביר, ויני ג'ונסון, אדריאן דנטלי, ריק מהורן, דניס רודמן וג'ו דומארס) והלכו צעד אחד רחוק יותר, עד הגמר ה-NBA. אלא ששוב, כמו בהפסד הצורב שנה לפני כן, גם הפעם דטרויט לא שרדה סדרה צמודה וקשה, והפעם הפסידה ללוס אנג'לס לייקרס. בסדרה זו ייזכר לנצח משחק מספר 6 בו קלע תומאס 43 נקודות, מתוכן 25 ברבע השלישי, על קרסול נקוע באופן חמור. למרות ההופעה ההירואית, המזל הרע של הפיסטונס המשיך לרדוף אותם ואחרי שהפסידו את אותו משחק 6, הפציעה הגבילה את איזיאה במשחק הבא - והאליפות נשארה בלוס אנג'לס.

בשתי העונות הבאות דטרויט כבר בערה, עם זיכרון האכזבות מן העונות הקודמות, ובהנהגת הגארד הלוחמני, דטרויט דרסה את הליגה, בדרך למקום ראשון ולסוויפ קל בגמר מול הלייקרס בעונת 88/89. בעונת 89/90 ניצחו 1:4 את הפורטלנד טרייל בלייזרס בסדרת הגמר. רק הווינריות של מייקל ג'ורדן וסדרת פציעות בלתי נגמרת של תומאס הצליחו בסופו של דבר לעצור את השושלת של דטרויט בעונת 90/91 ולמעשה מכאן והלאה שקעה הקבוצה עד לעלייתה המחודשת בשנים האחרונות, בניהולו המקצועי של אחד משחקי ההעבר הבולטים לצידו של תומאס, ג'ו דיומרס.

בעונת 93/94 פרש תומאס, כשהוא רק בן 32, אחרי רצף בלתי נגמר של פציעות קשות. תומאס לא פסק מפעילות בכדורסל האמריקני. בעונת 95/96 הוא היה בעלים והג'נרל מנג'ר בקבוצה החדשה של טורונטו ראפטורס, שם עשה מספר מהלכים תמוהים (בחירת מרקוס קמבי בבחירה השנייה בסיבוב הראשון של הדראפט) לצד מהלכים מוצלחים מאוד (בחירת טרייסי מגריידי בבחירה התשיעית בסיבוב הראשון של הדראפט). לאחר מכן הספיק לאמן לאחר כשלון של שלוש עונות באינדיאנה פייסרס, קבוצה מוכשרת וצעירה שלא השכילה לעבור את הסיבוב הראשון של הפלייאוף.

החל מ-2003 תומאס הינו הנשיא של הניו יורק ניקס. הצלחתו כמאמן וכמנהל מוטלת בספק, אך אנשים מאמינים כי רוח הלחימה שלו ויצר הניצחון הבלתי נשלט עוד עשויים לקחת אותו רחוק גם בתחום הזה. בינתיים, דרדר תומאס כג'נרל מנג'ר את הניקס לאחת משתי העונות הגרועות בהיסטוריית המועדון תוך כדי שהוא מואשם בתקיפה מינית.

מקור: http://he.wikipedia.org../../../%D7%90/%D7%99/%D7%99/%D7%90%D7%99%D7%99%D7%96%D7%99%D7%90%D7%94_%D7%AA%D7%95%D7%9E%D7%90%D7%A1.html

קטגוריות: שחקני NBA | כדורסלנים אמריקאים | מאמני כדורסל אמריקאים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- Français
- Italiano
- 日本語